श्रम एवं रोजगार मंत्रालय को बजट से 1,300 करोड़ की उम्मीद  
श्रम एवं रोजगार मंत्रालय को आगामी बजट में मंत्रालय के योजनागत बजट आवंटन में 1,300 करोड़ रुपये मिलने की उम्मीद है।
श्रम एवं रोजगार मंत्रालय को आगामी बजट में मंत्रालय के योजनागत बजट आवंटन में 1,300 करोड़ रुपये मिलने की उम्मीद है। मंत्रालय का मानना है कि इतनी राशि मिलने से असंगठित क्षेत्र के और ज्यादा कामगारों तक स्वास्थ्य बीमा कवर पहुंचाने में मदद मिलेगी। चालू वित्त वर्ष के लिए मंत्रालय को इस मद में 965 करोड़ रुपये मिले थे।  श्रम और रोजगार मंत्रालय के एक अधिकारी के अनुसार हम आगामी बजट में 1,300 करोड़ रुपये प्राप्ति की उम्मीद कर रहे हैं ताकि गरीब और विभिन्न नए क्षेत्रों तक बीमा सुविधा का विस्तार किया जा सके और कामकाजी वर्ग के लिए योजनाओं का प्रभावी क्रियान्वयन हो सके। अधिकारी ने कहा कि अधिक आवंटन से मंत्रालय बाल श्रम की समस्या पर भी अधिक सक्रियता के साथ गौर कर सकेगा। मंत्रालय को 750 करोड़ रुपये 1,400 आईटीआई के उन्नयन के लिए प्राप्त होंगे। उन्होंने कहा कि समाज के गरीब तबके को नकदी रहित स्वास्थ्य सुविधा उपलब्ध कराने के लिए शुरू की गई राष्ट्रीय स्वास्थ्य बीमा योजना को और विस्तार देने के लिये बजट में अधिक आवंटन किया जाएगा।